แรงซื้อกลุ่มแบงก์ดัน SET ปิดเช้าพุ่ง 12 จุด รับเฟดเล็งปรับขึ้นดบ.ปีหน้า 3 ครั้ง
SET ปิดเช้าพุ่ง 12 จุด รับแรงซื้อกลุ่มแบงก์ หลังปีหน้าเฟดอาจปรับขึ้นอัตราดอกเบี้ย 3 ครั้งเพื่อสกัดเงินเฟ้อสหรัฐฯพุ่ง ซึ่งอาจส่งผลให้ทิศทางดอกเบี้ยโลกจะเป็นขาขึ้น
16 ธ.ค. 2564

โดยนักวิเคราะห์ กล่าวว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้เคลื่อนไหวในแดนบวกเฉลี่ยราว 0.2% ตามตลาดสหรัฐฯที่บวกได้ดี หลังจากผลประชุมธนาคารกลางสหรัฐฯ (เฟด) ออกมาเป็นไปตามที่ตลาดคาดไว้ โดยเฟดมีมติคงอัตราดอกเบี้ยระยะสั้นที่ระดับ 0.00-0.25% และจะเพิ่มการปรับลดวงเงินในโครงการ QE เป็นเดือนละ 3 หมื่นล้านดอลลาร์ เริ่มตั้งแต่ ม.ค. 2565 โดยการปรับลดวงเงิน QE ของเฟดจะเพิ่มขึ้น 2 เท่าจากเดิมเดือนละ 1.5 หมื่นล้านดอลลาร์ ซึ่งจะส่งผลให้เฟดยุติการทำ QE ใน มี.ค. 2565 แต่ปีหน้า (2565) มองว่าเฟดน่าจะปรับขึ้นอัตราดอกเบี้ย 3 ครั้งเพื่อชะลอการปรับตัวขึ้นของเงินเฟ้อสหรัฐฯ
อย่างไรก็ดียังจะต้องติดตามการประชุมของธนาคารกลางอื่น ทั้งธนาคารกลางยุโรป (ECB) และธนาคารกลางอังกฤษ (BoE) รวมถึงธนาคารกลางญี่ปุ่น (BOJ) ต่อไปด้วย ทำให้มองว่าบ่ายนี้ตลาดในยุโรปคงจะฟื้นตัวขึ้นไปได้ไม่ไกล อีกทั้งยังต้องติดตามสถานการณ์การแพร่ระบาดไวรัสโควิดสายพันธุ์โอมิครอนในยุโรป และสหรัฐฯ เพราะขณะนี้เริ่มเห็นจำนวนผู้ติดเชื้อเร่งตัวขึ้น
สำหรับแนวโน้มการลงทุนในช่วงบ่ายนี้ นักวิเคราะห์ กล่าวว่า ตลาดฯคงจะปรับขึ้นในกรอบจำกัด โดยมีแนวรับ 1,625 จุด ส่วนแนวต้าน 1,635-1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
EA มูลค่าการซื้อขาย 3,927.91 ล้านบาท ปิดที่ 93.50 บาท เพิ่มขึ้น 8.50 บาท
KBANK มูลค่าการซื้อขาย 2,832.20 ล้านบาท ปิดที่ 141.00 บาท เพิ่มขึ้น 2.50 บาท
GPSC มูลค่าการซื้อขาย 1,287.82 ล้านบาท ปิดที่ 77.25 บาท เพิ่มขึ้น 2.75 บาท
GUNKUL มูลค่าการซื้อขาย 1,227.31 ล้านบาท ปิดที่ 4.96 บาท เพิ่มขึ้น 0.08 บาท
KTB มูลค่าการซื้อขาย 1,075.84 ล้านบาท ปิดที่ 12.90 บาท เพิ่มขึ้น 0.50 บาท